                                                    ПРЕДЛОГ



На основу члана 45. став 1. Закона о Влади („Службени гласник РС”, бр. 55/05 и 71/05 - исправка, 101/07 и 65/08),

Влада доноси

СТРАТЕГИЈУ

РАЗВОЈА СЛОБОДНИХ ЗОНА РЕПУБЛИКЕ СРБИЈЕ

ЗА ПЕРИОД ОД 2010. ДО 2015. ГОДИНЕ
I.   УВОД

Стратегија развоја слободних зона Републике Србије за период од 2010. до 2015. године (у даљем тексту: Стратегија) представља први стратешки развојни документ из области развоја слободних зона који на конзистентан и целовит начин дефинише основне развојне правце слободних зона и начине њиховог остваривања у наредним годинама.


Стратегија полази од потребе убрзавања економског раста и заокруживања процеса транзиције ка тржишној привреди.


Намењена је остварењу одрживог привредног развоја који ће обезбедити конкурентност и боље економске резултате привреде, привлачење капитала и директних инвестиција, подизање животног стандарда становништва, као и стварање погодне инфраструктуре и других услова који подстичу привредни развој заједнице. 


Стратешко планирање дефинише приоритетне области, циљеве, програме и пројекте и служи као покретач развоја и креатор инструмената економског развоја намењених привлачењу директних (страних и домаћих) инвестиција и отварању нових радних места. 


Стратешко планирање дефинише јасне визије пожељне будућности слободних зона Србије, а тиме и мисију која подразумева обавезу свих чинилаца привредног, јавног и политичког живота заједнице, ка њеном остварењу. 


Стратегија је у својим елементима који се односе на циљеве, мере и пројекте фокусирана на период од наредних 5 година, након чега је потребно извршити поновна истраживања и усклађивање са новим параметрима. 

Стратегија прихвата основне принципе изласка из постојећег стања кроз изградњу ефикаснијих слободних зона као инструмента усмереног ка повећању конкурентности привреде и расту знања путем привлачења и примене модерних технологија. Област примене слободних зона и коришћење оваквог економског  модела, предвиђени су на начин који је употребљаван у земљама са видљивим резултатима у овој области. 

Како је опредељење Републике Србије улазак у Европску Унију (у даљем тексту: ЕУ), Стратегија дефинише правце привредног развоја који гарантују усклађеност са захтевима и стандардима ЕУ као и трендове глобалних кретања на светском тржишту. Слободне зоне се дефинишу као институционални механизам за остварење стратегије преласка у модерно друштво засновано на привредној конкурентности, кроз привлачење директних страних инвестиција, технолошки развој, побољшање пословне климе, реструктурирање великих привредних система, развој малих и средњих предузећа, равномерни регионални развој и побољшање ефикасности предузећа и државе.


Поред чињенице да постојећа стратешка опредељења на централно место својих сагледавања истичу потребу привлачења директних инвестиција као кључну за остварење развоја државе, неоправдано се изостављају могућности слободних зона као у свету добро познато и доказано средство. 

Слободне зоне су први отворени прозор привреде у транзицији који погодује страним улагањима. Оне омогућавају најбрже привлачење инвестиција у нову опрему и осавремењавање продукционих процеса који су кључна претпоставка за побољшање конкурентности и постизање већег извоза. Повећање извозних прихода је од великог значаја за смањење спољнотрговинског дефицита, сервисирање спољног дуга и обезбеђивање средстава за финансирање увоза опреме и технологије, а то значи и услов економског развоја у наредним годинама. Стварање повољне климе за иностране инвестиције предуслов је за њихово привлачење. Повољна инвестициона клима се ствара у средини без бирократских ограничења и административних одуговлачења при регистрацији предузећа, запошљавању, извозу, репатријацији профита и слично. Обезбеђење специјалних повластица и олакшица на локалном и државном нивоу, као што је пословање предузећа без увозних дажбина, може значајно утицати на одлуку инвеститора да капитал инвестира у државу која му то омогућује. Слободна зона се најчешће дефинише као инструмент економске политике у правцу раста привредног развоја кроз повећани прилив инвестиција, раст извоза и последично побољшање платног биланса земље и пораст запослености.


Као покретачи и моделатори привредног развоја читавих региона, слободне зоне су значајни ствараоци нових радних места, носиоци технолошког развоја и страних инвестиција. Постоје на свим континентима, у развијеним и неразвијеним земљама, у земљама различитог државног уређења и примерено развојној политици и задатим очекивањима, уз примену законима утврђених услова пословања и примену одређеног система повластица, остварују своју мисију. 

Слободне зоне су посебно карактеристичне за земље у развоју, поготово земље у транзицији, мада се у зависности од ширине прихваћене дефиниције у слободне зоне могу укључити и оне у развијеним земљама, које полако напуштају класичан концепт и оријентишу се ка специјализованим услугама, трансформишу у научне паркове, или се искључиво баве „offset” набавкама (велике набавке влада развијених земаља, пре свега наоружања, телекомуникационих система, енергетских система и сл.).  



Према расположивим подацима, данас у свету функционише 5.174 слободних зона.

Европа                                                                                             55
Северна Америка                                                                         713
Економије у транзицији (Централна и Источна Европа)       90
Северна Африка                                                                            23
Сахарска Африка                                                                          64
Земље у Индијском океану                                                            3
Средњи исток                                                                                 37
Азија                                                                                               749
Централна Америка                                                                  3.300 
Јужна Америка                                                                               39
Карибске земље                                                                              87
Пацифик                                                                                          14
УКУПНО                                                                                    5.174

Државе у којима су формиране слободне зоне чине 70% површине света и 87% светске популације.


У периоду 1999-2002 год. у њима је било упослено преко 43 милиона радника.

Европа                                                                                     43.599
Северна Америка                                                                 315.000
Економије у транзицији                                                     480.590
                                                              (Централна и Источна Европа)
Северна Африка                                                                  440.515
Сахарска Африка                                                                414.460
Земље у Индијском океану                                               166.507
Средњи исток                                                                      328.932
Азија                                                                                36.285.033
Централна Америка                                                        4.535.557
Јужна Америка                                                                   304.200
Карибске земље                                                                  220.078
Пацифик                                                                                13.590
УКУПНО                                                                        43.548.021

У овом тренутку намеће се потреба дефинисања пута развоја слободних зона Републике Србије, при чему је од великог значаја утврђивање принципа развоја који ће у исто време задовољити критеријуме ЕУ и светске заједнице, кроз примену опште прихваћених решења у овој области. 


Истраживање и пракса показују да је за успех слободних зона значајан однос државе и њених органа према слободним зонама. Само слободне зоне које имају снажну државну подршку могу постићи успех.


Циљ ове стратегије је да дефинише могућности и правце развоја слободних зона Републике Србије у предвиђеном периоду, створи боље институционалне оквире и помогне у представљању концепта. 
II.   ПОТРЕБА ИЗРАДЕ СТРАТЕШКОГ ПЛАНА

Стратегија развоја слободних зона Републике Србије је најважнији документ у области примене слободних зона као инструмента за привлачење директних инвестиција. У исто време представља базичну компоненту процеса будућег рада Управе за слободне зоне Министарства финансија. Сврха овог документа је да обједини промене планиране за наредни период, којим ће се створити пословно окружење које пружа:
· могућности за привлачење директних инвестиција и повећање упослености;
· атрактивност за улагање и остваривање профита;
· увођење нових технологија;
· позитиван економски утицај на окружење;
· подстицаје за постојећа мала и средња предузећа, неопходне за отварање нових радних места;
· подстицај новим предузетницима за започињање сопственог пословног пројекта; 

· подстицај за домаћа и страна улагања.


Приликом израде стратешког документа поштовани су следећи принципи:

· партнерство јавног и приватног сектора у припреми и имплементацији Стратегије;
· широк консултативни процес у припреми и изради Стратегије;
· комбинација дугорочне визије и средњорочних развојних циљева;
· усаглашеност са националним стратегијама и међународним стандардима;
· фокусирање на елементе повећања конкурентности.


Два су основна циља која се желе постићи кроз имплементирање Стратегије:

· да се кроз развојно оријентисан приступ допринесе општој друштвеној користи као и укупном економском напретку;
· да се допринесе јачању институционалних и техничких капацитета потребних за имплементацију концепта слободне зоне.


Стратегија даје смернице које:

· упућују на развојно усмерење слободних зона у периоду од 2010 до 2015 године;
· одређују широку заједничку визију и циљеве економске политике;
· упућују како законодавство о слободним зонама треба ускладити с правном регулативом ЕУ и националном политиком развоја слободних зона.


Стратегија је у потпуности у складу са националним приоритетима одрживог развоја региона Републике Србије. Имајући у виду све горе наведено значајан број стратешких докумената на републичком нивоу повезан је са Стратегијом у различитим областима које она обухвата:
· Национална стратегија привредног развоја Србије (2006-2012);
· Стратегија подстицаја и развоја страних улагања;
· Национална стратегија за смањење сиромаштва;
· Национални програм заштите животне средине;
· Стратегија развоја пољопривреде Србије;
· Стратегија развоја информационог друштва у Републици Србији;
· Национална стратегија регионалног развоја;
· Стратегија локалног економског развоја.


Стратегијом подстицаја и развоја страних улагања („Службени гласник РС”, број 22/06) препоручује се да се преиспитају пракса и концепт слободне зоне и могућности комбиновања овог концепта са развојем индустријских паркова, док се Закључком Владе којим је прихваћен Извештај о пословању слободних зона у Републици Србији за 2008 годину (05 Број: 021-2791/2009 од 21. маја 2009. године) задужује Министарство финансија да, ради побољшања услова за рад слободних зона, приликом предлагања измена и допуна прописа из области пореског система предвиди пореске олакшице за кориснике слободних зона.


Стратегија Регионалног развоја Републике Србије  за период од 2007. до 2012. дефинише циљеве за чије испуњење концепт слободних зона може да представља ефикасан инструмент: 
· подизање регионалне конкурентности;
· смањење регионалних неравномерности и сиромаштва;
· изградња институционалне регионалне инфраструктуре.
III.   ВИЗИЈА, МИСИЈА И ЦИЉЕВИ

Стратешка визија развоја слободних зона Србије подразумева обезбеђење услова који омогућују остварење најповољнијег економског амбијента, у циљу задовољавања интереса државе, становништва и инвеститора.  


Успех у остварењу визије подразумева остварење постављених циљева:

1. створити најповољније услове за прилив директних страних и домаћих инвестиција кроз коришћење различитих инструмената, а посебно кроз синергију погодности за пословање индустријских паркова и слободних зона;
2. ефикасно користити сет погодности за пословање, намењених првенствено производним активностима у циљу повећања упослености:

· пакет олакшица, субвенција и погодности за пословање које  

     обезбеђује Влада,
· пакет олакшица и пореских ослобађања које обезбеђују локалне   

     самоуправе,
· погодности за пословање које омогућава Закон о слободним зонама;
3. користећи добар геостратешки положај унапредити инфраструктуру у складу са плановима развоја државе, општина и потребама инвеститора;
4. стварање најповољнијих просторних услова у слободним зонама и индустријским парковима:

· услови за градњу,
· инфраструктура и технички услови,
· одржавање и обезбеђење простора,

5. установити брзу и ефикасну државну и општинску администрацију,

6. развијати јак партнерски однос између приватног и јавног сектора,

7. дати подршку развоју нових, профитабилних производних програма, заснованих на еколошким принципима у складу са захтевима које налаже заштита човекове околине и здравља,

8. остварити пуну сарадњу слободних зона у Републици Србији, уз подршку и помоћ Управе за слободне зоне Министарства Финансија, са министарствима, агенцијама и другим релевантним институцијама.

Из визије произилази и мисија слободних зона Републике Србије:

Развој концепта слободних зона помаже трансформацији Србије у атрактивно и конкурентно пословно подручје кроз понуду најбољих услова и подстицаја за развој производних и осталих активности у циљу привлачења директних инвестиција и повећања упослености.  
IV.   ПРАВНА ПОДЛОГА

Имајући у виду историјски развој слободних зона, њихову еволуцију и велику експанзију последњих деценија двадесетог века, видимо да је првобитна идеја „економске службености” у корист других држава, као и правна подлога која је настајала билатералним или мултилатералним уговорима, уступила место националним законима о слободним зонама. Сопственим законима свака држава регулише степен слобода и погодности које пружа страним, а неретко, и својим инвеститорима. 


Законска регулатива слободних зона у Србији постоји кроз Закон о слободним зонама („Службени гласник РС”, број 62/06) и Царински закон („Службени гласник РС”, бр. 73/03, 61/05, 85/05 - др. закон, 62/06 - др. закон и 63/06 - исправка др. закон), те кроз подзаконска акта ових закона. Поједина питања која дотичу рад слободних зона разматрају се у посебним законима, системским за неке друге области, попут пореза, девизне политике, изградње, осигурања, итд.


Закон о слободним зонама из 2006. године донет је у циљу јачања привреде Републике Србије, кроз стварање повољних услова за стране инвестиције, ради привлачења страног капитала и технологија, усвајања иностраног стручног знања и искуства, иностраних менаџерских вештина, подизања нивоа запослености и нивоа спољно-трговинске размене, као и јачања позиције Републике Србије на светском тржишту и у светској економији.


Нов и веома јасан став осликава будући однос државе према концепту слободних зона у Републици Србији. Јасну интенцију, у том смислу осликава и формирање Управе за слободне зоне као органа управе у саставу министарства надлежног за послове финансија, за обављење послова државне управе у области слободних зона. 


Посебно важно питање, које се често поставља и тумачи у нашим стручним круговима и државним инстутуцијама, када се говори о правном основу слободних зона као и о погодностима за пословање у слободним зонама и њиховој вези са осталим делом земље, јесте појам и степен екстериторијалности слободних зона. 


Слободне зоне, данас, у већини случајева остају саставни део државне територије у којима се законодавним актом државе одређују правила за пословање, која углавном ослобађају кориснике слободних зона од мера економске политике које постоје изван слободне зоне и, у исто време, у ери глобализације, служе као ефикасно средство међународне сарадње и унапређења спољно-трговинске размене и саобраћаја. Сам појам екстериторијалности (у овом смислу) представља прошлост самим тим што постоји право царинског надзора на територији свих слободних зона у свету и што је слободна зона део територије државе у коме су детаљно прописане мере царинског надзора. 

Само питање екстериторијалности у правном смислу различито је од државе до државе. Нови Царински закон европске заједнице (Modernised Community Customs Code) сматра слободне зоне специјалним деловима царинске територије Заједнице где су роба и услуге ослобођене плаћања царинских дажбина, пореза на додату вредност и осталих увозних дажбина, тј. за увозне дажбине оне нису део царинске територије Заједнице. Кyото конвенција из 1973. године као и Посебни Annex D Ревидиране Kyoto конвенције из 1999. године, такође тумаче да су слободне зоне изван царинског подручја земље, када је реч о увозним дажбинама и порезима на робу и услуге извршене у зони.


Што се тиче законске регулативе слободних зона у свету, треба разликовати националне законе и интернационална правна документа. 


Код националне законске регулативе не постоји униформност. Она се разликује од државе до државе, које различитим решењима додељују погодности корисницима слободних зона, као што су царинска, фискална и финансијска ослобађања и разни подстицаји у области инфраструктура и услуга. Једина ограничења могу бити изазвана прописима које државама намеће чланство у царинској унији или зони слободне трговине (ЕУ, САД) или међународним организацијама и савезима (нпр. СТО), као што су тарифне и нетарифне баријере, нелојална конкуренција, извозни подстицаји, државне помоћи, пољопривредни и индустријски подстицаји, правила о пореклу робе, итд. Нови чланови Европске уније (Кипар, Чешка, Естонија, Мађарска, Литванија, Малта, Пољска, Словачка, Словенија, Бугарска и Румунија) као и кандидати за чланове (Турска) морају да прилагоде своје националне законе о слободним зонама са европским законима о слободним зонама и слободним складиштима.


Интернационална правна регулатива везана је за поједине уговоре, међународне протоколе и статуте међународних организација и удружења, који дефинишу и утичу на правни основ постојања слободних зона свуда у свету.
 Остали инструменти правне регулативе налазе се у уговорима, споразумима и законима какви су GATT - Општи споразум о царинама и трговини, СТО - Споразум о оснивању Светске трговинске организације
, Revised Kyoto Convention, Царински закон ЕУ, Закон о порезу на додату вредност - ВАТ, Закон о акцизама, Закон о слободним зонама Републике Србије, итд. 


Европска законска регулатива која се бави слободним зонама и регулише питања слободних зона, уласка робе, контроле, рада, изласка робе, реекспорта и осталих активности у зони, усаглашена је са Ревидираном Kyoto конвенцијом
, и Бриселским протоколом од 26. јуна 1999. године. 

Поједине законске директиве детаљно дефинишу питања везана за рад слободних зона.


Царински закон ЕУ (у Глави 3 „Други одобрени царински поступци”, од члана 166. до 181.) обрађује сва питања везана за рад у слободним зонама ЕУ. 


Често помињана екстериторијалност слободних зона и у овом члану се може тумачити као делимична, јер иако је слободна зона део царинског подручја, сматра се роба („због увозних дажбина и увозних мера трговинске политике”) није у царинском подручју Заједнице, тј. царина на ту робу је са индексом „нула”. Овим не говоримо о екстериторијалности зона, већ о делимичној екстериторијалности робе у њој, и то само када се тиче увозних дажбина (царине и порези) на ту робу. 

Такође је веома важан принцип да индиректни порези и порези на потрошњу не важе у слободним зонама. Порез на додату вредност, у државама које га користе, не примењује се у њиховим слободним зонама. По шестој Директиви ВАТ-а, (директива 77/388 /ЕЦЦ, ОЈ 1977 Бр. Л 145, стр. 1, и ОЈ 1999 бр. Л 376, стр. 4), земље-чланице су овлашћене (Члан 16. Директиве) да из ВАТ-а изузму:

-
залихе робе која се налази у слободној зони или слободном складишту;

-
услуге које се односе на залихе робе која се налази у слободној зони или слободном складишту;

-
залихе робе или услуге које се извршавају у слободној зони или слободном складишту, под условом да циљ изузетака није крајња употреба и/или потрошња, и да износ пореза на додату вредност који се плаћа због престанка уговора, одговара износу пореза који би се плаћао када би свака од ових трансакција била опорезивана на државној територији. 


Слободне зоне се такође изузимају од одредби Закона о акцизама ЕУ, правила директног опорезивања, државних помоћи, итд. 


Резиме правне подлоге формирања слободних зона указује да постоји јака подршка овом концепту у међународном праву, које даје основне постулате пословања слободних зона, док национална закондавства могу пројектовати своје варијетете у зависности од потреба и конкретних развојних циљева.

V.   ПОСТОЈЕЋЕ СТАЊЕ

Досадашњи развој слободних зона у Републици Србији био је незадовољавајући и није испунио очекивања. Слободне зоне у Републици Србији су своје пословање заснивале на пружању услуга складиштења и радиле као трговачке слободне зоне. Изузетак је позитиван пример економских ефеката коришћења режима слободне зоне у Суботици и Пироту. Слободна зона Пирот у овом тренутку има седам производних програма, од којих је доминантан погон за производњу аутогума (Michelin) чиме је омогућено коришћење слободне зоне као извозне производне зоне (export processing zone). Ово је омогућило тестирање начина рада са производним активностима у слободним зонама Србије и тиме дало одговор да коришћење слободних зона у функцији производње за извоз даје добре резултате.


У 2008. години у Републици Србији функционисале су четири слободне зоне: Пирот, Суботица, Нови Сад и Зрењанин. Број корисника који су радили у овим слободним зонама је 207, од чега 90 домаћих и 117 страних. Укупна инвестициона улагања у 2008 години, су била 37.456.376,00 евра а број упослених је био 5.473.   


Укупна вредност реализованог промета робе и услуга преко слободних зона у 2008. години износила је 651.717.588,00 евра и у односу на 2001. годину исти је порастао 4,3 пута, док  је у односу на 2007. годину раст износио 15,28%. 

У 2008. години увоз је износио 293.129.945,00 евра, док је укупна вредност реализованог извоза износила 315.434.808,00 евра.

У односу на 2007. годину увоз је порастао за 27,87%, извоз за 4,26%, док је пласман на тржиште Републике Србије порастао за 28,37%.

Вредност реализованог промета услуга у слободним зонама износила је  1.576.653,00 евра. У односу на 2007. годину промет услуга порастао је за 37,3%. 
Највећи промет реализован је у Слободној зони „Пирот” и износио је  314.970.136,00 евра, односно 48,33% укупно реализованог промета робе и услуга у слободним зонама. 

У Слободној зони „Зрењанин” реализован је промет у износу од 25.485.358,00 евра. 

У Слободној зони „Суботица” реализован је промет у износу од 254.866.901,00 евра. 

У Слободној зони „Нови Сад” реализован је промет у износу од 56.395.193,00 евра.


Слободна зона „Пирот” остварила је највећи извоз робе, у износу од 180.099.258,00 евра. 

Слободна зона „Суботица” остварила је укупан извоз робе у износу од  112.916.867,00 евра.


 Слободна зона „Нови Сад” остварила је укупан извоз робе у износу од  12.933.676,00 евра. 

Слободна зона „Зрењанин”, остварила је извоз робе у износу од 9.485.007,00 евра.


У Слободној зони „Пирот” укупна вредност пружених услуга износила је   1.040.384,00 евра. У односу на 2007. годину укупна вредност пружених услуга порасла је за 28,84%.

У Слободној зони „Зрењанин” укупна вредност пружених услуга износила је 16.813,00 евра. У односу на 2007. годину укупна вредност пружених услуга била је мања за 54,14%.

У Слободној зони „Суботица” укупна вредност пружених услуга износила је   371.364,00 евра. У односу на 2007. годину укупна вредност услуга порасла је за 22,1%.

У Слободној зони „Нови Сад”, која је са радом почела исте године, укупна вредност пружених услуга износила је 148.092,00 евра.


Обим инвестиционих улагања у слободним зонама у 2008. години износио је  37.456.376,00 евра и у односу на 2007. годину повећан је четири пута. 

У Слободној зони „Пирот” реализовано је највеће инвестиционо улагање у износу од 35.086.540,00 евра. 

У Слободној зони „Суботица” реализовано је инвестиционо улагање у износу од 2.189.111,00 евра. 

У Слободној зони „Зрењанин” инвестиције су  биле од 104.625,00 евра. 

У Слободној зони „Нови Сад” реализоване су инвестиције у износу од 76.100,00 евра.

Остварени ефекти на локални и укупни привредни развој  Републике Србије огледају се у повећању обима пословања свих производних капацитета смештених у слободним зонама. Сви произвођачи су улагали у нову опрему чиме је вршен трансфер савремених технологија.
 


Анализом Извештаја о пословању које су привредна друштва за управљање слободном зоном достављала претходних година, може се закључити да је присутан позитиван тренд код свих слободних зона у погледу свих анализираних економских категорија. 


У последње три године у свим слободним зонама растао је обим инвестиционих улагања, обим производње, вредност извоза робе произведене у слободној зони, вредност пружених услуга и број запослених радника.


Међутим, овај позитиван тренд с друге стране не значи да се ради о реалном развоју слободних зона. Корисници слободних зона који се баве производном делатношћу присутни су у овим слободним зонама од њиховог оснивања и позитиван тренд о коме говоримо се у већој мери може приписати њима, с обзиром да су из године у годину повећавали обим инвестиција, а самим тим и обим производње, вредност извоза и број запослених.


У међувремену, ови корисници су углавном остали једини произвођачи у слободним зонама, с обзиром да ниједно привредно друштво за управљање слободном зоном није успело да потпише уговор са још неким страним инвеститором. Чињеница је да су сваке године вођени разговори са страним инвеститорима, али ниједан од тих разговора није конкретизован потписивањем корисничког уговора.


Разлоге овог неуспеха треба тражити пре свега у условима пословања који се нуде у слободним зонама Републике Србије у односу на услове пословања у слободним зонама суседних земаља. Овде се пре свега мисли на пореске олакшице, царинску процедуру, као и подстицајне мере локалне самоуправе. 


Имајући у виду да царинска ослобођења за кориснике слободне зоне све више губе на значају, с обзиром на тенденцију снижавања увозних царина до њиховог потпуног укидања према земљама ЕУ, намеће се потреба за увођењем додатних стимулативних мера које би слободним зонама омогућиле даљи просперитет. Под додатним стимулативним мерама, пре свега се мисли на пореске олакшице за кориснике слободне зоне. Пореске олакшице прописане чланом 26. Закона о слободним зонама могу се остварити у складу са прописима који уређују порез на добит предузећа, порез на имовину и порез на доходак грађана. Важећи порески закони не предвиђају посебне пореске олакшице за кориснике слободне зоне, осим оних које су предвиђене за сва правна лица која послују на територији Републике Србије. Из истих разлога у јулу 2008. године у Хрватској је донет Закон о изменама и допунама Закона о слободним зонама, којим се предвиђа више пореских олакшица за кориснике слободних зона. 

У сваком случају остварени пословни резултати указују да постоји потенцијал слободних зона за пораст улагања и упошљавања у Србији.


Проблем слободних зона које су основане од тренутка доношења новог Закона о слободним зонама из 2006. године и које данас раде у Републици Србији, је у томе што су то углавном остали изоловани случајеви, усмерени на једно производно предузеће које обавља производњу намењену извозу у границама слободне зоне и које је носилац опстанка режима слободне зоне. Изостао је концепт интегралног развоја и ширења запослености и доласка нових инвестиција.


Истовремено сама понуда слободних зона је лимитирана по више основа. Нема адекватних површина за greenfield инвестиције, који је лимитиран са положајем и путном инфраструктуром. Истовремено, изостала је значајнија подршка државних институција које се баве привлачењем инвестиција концепту слободних зона у смислу промоције, усмеравања инвестиција ка подручју слободне зоне и подршке друштвима за управљање слободним зонама код привлачења директних инвестиција. Истовремено није креиран препознатљив сегмент подстицаја за улагање и рад у оквиру режима слободне зоне.


Једини значајан и конкретан инструмент подстицаја које омогућавају слободне зоне је могућност обављања производње ради извоза, без плаћања царине и ПДВ-а. Питање које се поставља је, да ли је ово довољан инструмент за привлачење значајних инвестиција у оквиру режима слободне зоне, као и да ли је могуће овај подстицај остварити и кроз неки други институт (смањење пореза и поједностављење царинске процедуре). Чињеница да одређене царинске процедуре (активно оплемењивање) омогућавају остварење ових погодности и без режима слободне зоне, као и чињеница да осим почетне инвестиције у производну делатност код оснивања слободне зоне, није било значајнијих инвестиција у производну делатност у слободним зонама од тренутка њиховог оснивања, упућује нас на закључак да погодности које нуди режим слободних зона у овом тренутку није довољно атрактиван за привлачење нових директних инвестиција. 


Једна од предности на које се позивају друштва за управљање слободном зоном (али важи и за остали део Републике Србије) је и Споразум о слободној трговини са Руском Федерацијом, који подразумева да се највећи део производа произведених у Републици Србији може извозити на тржиште Русије без плаћања царине. Споразум о повлашћеној трговини са Руском Федерацијом може и мора се много боље искористити. Инострани партнери би морали обезбедити већинско домаће учешће у финалном производу и на тај начин пласирати своју робу на велико тржиште какво је тржиште Русије. Наравно, ово није предност која је специфична за производњу која се обавља у режиму слободне зоне, већ важи за производњу која се одвија на било којој локацији у Републици Србији, те је у том смислу не можемо истицати као директну предност слободних зона, већ као допуну главне предности производње у слободним зонама, а то је обављање производње ради извоза без плаћања царине и ПДВ-а на увоз опреме и репроматеријала. 


Значајнији развој концепта слободних зона и привлачења инвестиција додатно је оптерећен и следећим питањима: 
1) инфраструктурна изграђеност и квалитет услуга на простору слободних зона  ништа није већа од онога што се нуди ван режима слободне зоне; 
2) накнаде за изградњу у слободним зонама исте су као и накнаде изван режима слободне зоне (осим слободне зоне у Пироту); 
3) недозвољеним субвенцијама у режиму слободних зона у тренутку уласка Србије у  ЕУ.
VI.   КЉУЧНЕ ОБЛАСТИ СТРАТЕШКОГ ПЛАНА
1. ПРИВЛАЧЕЊЕ ДИРЕКТНИХ ИНВЕСТИЦИЈА

Слободне зоне треба и могу да изврше позитиван утицај на процес реструктурирања привреде Републике Србије у сегменту привлачења директних инвестиција, повећања технолошког нивоа у производњи и услугама што би условило развој нових предузећа и повећање упослености. Утицај на остали део привреде огледа се кроз деловање на окружење и ефекте примене нових технологија и оспособљавања радне снаге. У склопу многих инструмената за реализацију реструктурирања привреде слободне зоне и индустријски паркови нису, до сада, на прави начин ни планирани нити коришћени. Потребан је акциони и динамички план активности, са циљевима, роковима и начином контроле реализације пројекта. Велики напредак треба тек да пружи Управа за слободне зоне, која уз подршку државе, може да преузме одговорност за правилан развој слободних зона. Привреда Републике Србије мора да се промени, зато што је технолошко и технички застарела, велики број њених производа немају тражњу на светском тржишту, постојећи капацитети су напуштени или се веома мало користе, постојеће производње су непрофитабилне, инфраструктура је у већој мери амортизована. 


Најизраженији проблеми са којима се економија у Србији суочава су велики број стварно незапосле​них, као и тех​​но​лошко и организационо заостајање. Из тог разлога активности на по​спешивању оснивања и фун​к​​цио​ни​сања малих и средњих предузећа, сектора радњи, развој пољоприв​ре​де и измена структуре посто​је​ћих привредних капацитета се морају интензивирати и ставити у функцију технолошког и еко​ном​ског прогре​са и запошљавања. Због горе наведеног, кључна област економског развоја постаје привлачење директних инвестиција. Пружање великог броја погодности гарантује интересовање потенцијалних инвеститора за улагање. Кључни инструмент за реализацију ове политике постаје заједничко деловање два института - индустријског парка и слободне зоне. 


На јединственом простору потребно је објединити све погодности за пословање и тиме обезбедити конкурентност у односу на сличне инструменте у свету:
1. Опште погодности које Влада Републике Србије нуди страним инвеститорима:
· Локација на коридору 10, који спаја Европу са Блиским и Средњим  

Истоком;
· Споразум о слободној трговини са земљама Југоисточне Европе - ЦЕФТА, са тржиштем од 60 милиона становника;
· Споразум о слободној трговини са Белорусијом;
· Споразум о слободној трговини са Турском;
· Једина земља у Европи која има потписан Споразум о слободној трговини са Руском Федерацијом;
· Неупослена, образована и јефтина радна снага (просечна плата 400 евра);
· Поједностављени прописи о спољној трговини и страним улагањима;
· Скраћена процедура за оснивање предузећа - 15 дана. 

2. Ниске пореске стопе, и то: 
· ПДВ - 18% (у слободним зонама 0%);
· Порез на имовину 0,4%;
· Порез на капиталне добитке 20%;

· порез на добит предузећа - 10%;
· порез на зараде - 12%. 

3. Специјалне пореске олакшице:
· За инвестиције преко 7,5 милиона УСД и 100 додатно запослених радника 
     не плаћа се порез на добит у периоду од 10 година;
· Разни порески кредити на инвестирање, максимум на 10 година и уз 20% 
     пореских умањења;
· Пореске погодности за новозапослене раднике;
· Порески кредит од 40% од инвестиционе вредности за инвестиције у 
     основна средства;
· Ослобођење од плаћања пореза на добит у периоду од 5 година за приходе    

     од концесија;
· Ослобођење од плаћања пореза на добит инвеститора који улажу у 
     професионално оспособљавање, професионалну рехабилитацију и  

     запошљавање инвалида;
· Порески кредити на две године за неразвијена подручја; 
· Неповратна средства из фондова за развој пољопривреде, екологије, заштите 
     животне средине, за научна истраживања итд.

4. Финансијски подстицаји

Република Србија нуди финансијску помоћ потенцијалним инвеститорима. На основу Уредбе Владе Републике Србије („Службени гласник РС“, број 56/06), донете на предлог Министарства финансија, инвестициони пројекти у свим делатностима, осим трговине, туризма, угоститељства и пољопривреде, моћи ће да конкуришу за доделу бесповратних средстава из државног буџета. Средства су намењена за финансирање инвестиционих пројеката у областима производње и услуга које могу бити предмет међународне трговине и истраживања и развоја.

За инвестиције у производном сектору:
· укупна средства: од 2.000 до 5.000 евра по новом радном месту;
· минимална вредност улагања: између 1 и 5 милиона евра, у зависности од висине стопе незапослености у општини где се врши улагање; 
· минималан број нових радних места: 50. 

За инвестиције у сектору услуга:
· укупна средства: од 2.000 до 10.000 евра по новом радном месту;
· минимална вредност улагања: 1 милион евра;
· минималан број нових радних места: 10. 

За инвестиције у сектору истраживања и развоја: 
· укупна средства: од 5.000 до 10.000 евра по новом радном месту;
· минимална вредност улагања: 1 миллион евра;
· минималан број нових радних места: 10. 


Уредбом је дефинисано да ће се бесповратна средства додељивати у периоду од три године почевши од новембра 2006. године.

5. Погодности пословања по Закону о слободним зонама:
· Увоз робе и услуга у слободну зону и извоз робе и услуга из слободне зоне  
      су слободни;
· На увезени репроматеријал за робу намењену извозу не плаћа се царина, 
     ПДВ и друге увозне дажбине;
· На увезену опрему, машине и грађевински материјал не плаћа се царина,  
     ПДВ и друге увозне дажбине;
· Права корисника слободне зоне установљена Законом о слободним зонама 
не могу бити умањена другим прописом;
· Увоз у слободну зону свих врста роба ослобођен је плаћања царине. Роба из 
     
слободне зоне може се пласирати на домаће тржише уз плаћање царине и 
царинских дажбина. Ако је роба која улази на царинско подручје Републике 
Србије произведена у слободној зони или подвргнута манипулацији уз 
учешће домаће компоненте, царина се плаћа по прописаној стопи само на 
инострану компоненту у тој роби;
· Увоз у слободну зону и извоз из ње потпуно су слободни, тј. не примењују 
се квоте, увозне или извозне дозволе или друга ограничења 
спољнотрговинског промета;
· Роба се из слободне зоне може привремено изнети на остали део домаће 
територије или унети у слободну зону са осталог дела домаће територије 
ради оплемењивања (прераде, дораде, обраде, уградње, оправке, контроле 
квалитета, маркетиншке презентације итд.), што пружа велике могућности 
повезивања са домаћом привредом;
· Слободан трансфер добити остварене обављањем делатности у слободној 
зони;
· Корисници слободне зоне могу узимати у закуп, куповати или сами градити 
производне, складишне или пословне објекте;
· Коришћење комплета услуга логистичког центра;
· Ефикасна администрација у слободној зони (one stop shop).
6. Могуће стимулативне мере локалне самоуправе:
А. За изградњу у границама слободне зоне корисници су ослобођени од плаћања:

· накнаде за уређење градског грађевинског земљшта;
· накнаде за таксе и трошкове општинске управе и издавање документације 
(комуналне таксе, урбанистичка дозвола, сагласност, одобрење за градњу, 
итд.);
· накнаде за издавање услова за прикључење на инфраструктурне мреже;
· накнада за издавање сагласности за прикључење на инфраструктурне мреже;
· накнада за прикључење на инфраструктурне мреже.

Б. При експлоатацији објеката у границама слободне зоне корисници су ослобођени од плаћања за период од 10 година од периода издавања употребне дозволе за изграђени објекат:

· локалних комуналних такси;
· накнаде за коришћење градског грађевинског земљишта;
· накнада за комуналне услуге.

В. Посебне погодности за повећање упослености у слободној зони кроз одобравање средстава субвенције по основу броја новоупослених код корисника слободне зоне.

2. ТРАНСФЕР МОДЕРНИХ ТЕХНОЛОГИЈА


За реструктурирање привреде Републике Србије веома је значајан утицај који слободне зоне могу да имају на технолошки развој. Страни инвеститори у слободне зоне не доносе само капитал, већ и производна и маркетиншка знања (know-how), која се могу пренети на остали део привреде земље домаћина. 

Слободне зоне могу допринети трансферу модерних технологија на различите начине. Директан начин је кроз свакодневни контакт са страним стручњацима, консултантима и менаџерима. Кроз активирање залеђа, врши се пренос и технолошких знања на предузећа у околини. Опште подизање технолошког нивоа у производњи, као и привлачење најсавременије технологије, одвија се кроз директно образовање радне снаге за примену технологија и кроз увоз потребне опреме и знања за њено коришћење и одржавање. Кроз конкурентне цене домаћих сировина и јефтину и високостручну радну снагу, анимирају се страни инвеститори да свој улог донесу у облику савремене опреме и технологије.


Слободне зоне треба да привуку технолошки сложеније производне процесе. Следећи корак је формирање сопствених истраживачких центара, hi-tech паркова и инкубатора развоја на локацији слободне зоне, што гарантује стални корак са сличним програмима у свету. Постоји и могућност страног улагања заснованог на улагању знања, док би држава домаћин ангажовала високообразоване кадрове. Тиме се нова технолошка знања преносе на домаћу привреду, када стручњаци своја знања пренесу ван граница слободне зоне (пример Тајвана и Кине). 


Трансфер технологије има своје законитости и путеве. Постоји општа сагласност да висока технологија и комерцијална употреба научних сазнања представљају кључни фактор индустријског и економског развоја. У садејству економских субјеката као што су добављачи, потрошачи, конкуренција, државне институције и економска политика, развој технолошких капацитета има велики утицај. У процесу успешне индустријализације држава, која се јасно види на примеру Источноазијских држава – „азијских тигрова” (Кореја, Сингапур, Хонг Конг и Тајван), економски раст је био ослоњен на напретку технологија индустријских предузећа. Могу се изабрати различити прилази повећању технолошког развоја државе. У економској литератури
 су позната три пута трансфера технологија у зависности од нивоа индустријског развоја државе, која имају логичан пут развоја: 

(а) 
технолошки трансфер кроз трговину и помоћ на ојачању домаће производње за домаће тржиште; 

(б) 
технолошки трансфер кроз дирeктне стране инвестиције и продају технологије за стварање домаћих извозно оријентисаних предузећа; 

(ц) 
технолошки трансфер кроз изградњу система заснованом на лиценцама и снабдевању свих тржишта производима преко домаћих кооперантских предузећа. 

VII. МЕРЕ ЗА ОСТВАРЕЊЕ ЦИЉЕВА

За даљи успешан развој концепта слободних зона, ради привлачења директних инвестиција, корисницима се морају понудити конкретни подстицаји и креирати препознатљиве предности: 

1. Понуда инфраструктурно опремљеног земљишта


За успешан развој концепта слободних зона и њихову могућност да привуку директне инвестиције мора се, пре свега, радити на развоју нових локација. Носиоци тих послова морају бити локалне самоуправе, које у оснивању слободне зоне на својој територији морају препознати свој интерес. За сада, локалне самоуправе нису виделе неки посебан интерес у оснивању ових зона на својим подручјима и њихов значај за привлачење директних инвестиција. Само по себи, намеће се питање, које предности имају локалне самоуправе у привлачењу инвеститора са режимом слободне зоне у односу на локалне самоуправе без овог режима. У досадашњој пракси, локалне самоуправе овај институт нису осећале као предност,  па су и без њега развијали индустријске зоне као што је случај са Инђијом, Лаповом, Пећинцима, Зрењанином, Вршцем итд. 


Опредељење државе је оснивање слободних зона на локацијама са катастарски правно решеним односима над земљиштем, једноставном и брзом администрацијом и субвенцијама локалне самоуправе. 


Финансирање опремања локација индустријских паркова са режимом слободне зоне може бити из више извора, приватних, јавних (држава, градови и општине) или формирањем јавно-приватних партнерстава. Како слободне зоне треба да одиграју значајну развојну улогу, постоји потреба за додатним финансијским средствима како би им се у томе помогло.


Слободне зоне се оснивају на локацијама на којима оне имају право својине, односно закупа или право коришћења на земљишту. У неким случајевима слободне зоне поседују потребну инфраструктуру и објекте. У неким капитал за финансирање имовине осигуран је из приватних извора, док ће код неких локација бити потребна државна помоћ у улагању у развој и ширење инфраструктуре и објеката слободне зоне.


Финасирање развоја слободних зона може се постићи директним улагањима (државним, општинским или приватним), обезбеђењем бесповратних донација или подношењем захтева за финансирање од стране фондова ЕУ. Пожељна је и примена комбинираног финансирања од стране јавног сектора и приватног кроз јавна-приватна парнерства које би формирала држава или локална самоуправа са заинтересованим приватним инвеститорима. Новчана средства јавног сектора могу да буду обезбеђена из буџета и ЕУ извора финансирања. У оваквим случајевима висина улагања одредиће и удео државног власништва у појединачним случајевима. Администрирање целог процеса би вршила Управа за слободне зоне додатном правном регулативом.


У складу са претходно изнетим разлозима у наредном периоду треба уложити напор на успостављању симбиозе, тј. компатибилности слободних зона и индустријских паркова као инфраструктурно опремљеног земљишта. Режим слободних зона мора бити на главним путним коридорима и имати сређену инфраструктуру (путеве, воду, канализацију, гас, струју, итд).


Иако суштинске разлике између концепта инфраструктурно опремљених слободних зона намењених првенствено производним делатностима и концепта инфраструктурно опремљених индустријских паркова и индустријских зона нема, разлика је могућност рада корисника у режиму слободне зоне без плаћања царине и ПДВ, тј. рад намењен првенствено иностраним тржиштима који омогућавају слободне зоне и рад намењен домаћем тржишту који се обавља у индустријским парковима и индустријским зонама. Линија разграничења између ових појмова је јако мала уколико упште и постоји. Постоје слободне зоне које нуде инфраструктурно опремљено земљиште и генеришу рад који се нуди свим тржиштима, и страним и домаћим, при чему за ово друго подлеже плаћању дажбина приликом стављања у слободан промет. У реализацији оба концепта завршну реч даће инвеститор својим опредељењем и својим намерама и циљним тржиштем.

У свим градовима могуће је формирати простор убрзаног привредног развоја који комбинује више врста погодности за пословање и у свом саставу има: 

· постојеће објекте и инфраструктурне капацитете напуштене у процесу транзиције (намењене за brownfield инвестиције); 
· инфраструктурно опремљено земљиште за greenfield инвестиције намењене извозно оријентисаним производним програмима са режимом слободне зоне – слободна зона;
· инфраструктурно опремљено земљиште намењено за greenfield инвестиције намењене производним програмима орјентисаним за домаће тржиште.


За успешно пословање и атрактивност простора намењених убрзаном развоју потребно је комбиновати концепт слободних зона намењених увозно-извозним производним активностима са концептом инфраструктурно опремљених земљишта намењених првенствено пословању са домаћим тржиштем – индустријских паркова, стварајући, на једном месту, могућност за развој производњи намењених како извозу тако и сопственом тржишту. Тако се корисницима нуди могућност пуне пословне комбинаторике на инфраструктурно опремљеном простору уз највеће погодности за пословање.


Потребно је створити базу податка о већ покренутим индустријским зонама по градовима у Републици Србији, као и докле се стигло са инфраструктурним опремањем ових локација. Имајући у виду да се на овим локацијама одмакло у инфраструктурном опремању земљишта за потенцијалне пројекте па је онда добро да се у неку опремљенију зону уложи још додатних средстава како би се добила што квалитетнија понуда уз најмања улагања и овим путем може се квалитетније убрзати процес реализације потенцијалне инвестиције.


Концепцијски посматрано, у Републици Србији слободне зоне и индустријски паркови су постављени као генератори развоја појединих подручја и региона земље, односно подручја националне приведе. У њиховом оснивању (индустријских паркова) и функционисању предвиђена је значајна улога државе и инвеститора. Националним инвестиционим планом у Републици Србији  предвиђено је формирање индустријских паркова у 50 општина. У те сврхе је за 2005. и 2006. годину држава предвидела око 46 милиона евра
. У концепцији развоја индустријских и технолошких паркова, као и слободних зона, предвиђена је и значајна улога локалне самоуправе, која својим активностима и бенефицијама треба да привуче потенцијалне стране инвеститоре, оживи локалну и регионалну привредну активност и повећа запосленост. Идеја државних органа у погледу оживљавања индустријских и технолошких паркова заснива се на принципу да држава изгради потребну инфраструктуру, а инвеститори објекте и неопходну опрему. 


Оваквом комбинацијом различитих намена и концентрацијом свих погодности које је могуће пружити (државне, локалне самоуправе и предузетничке) добија се флексибилан систем који задовољава све потенцијалне потребе могућих инвеститора где свако може наћи за себе оно што му одговара. За увозно-извозне производње најбоље је да буду у делу индустријског парка који је у исто време и слободна зона, док је за производњу намењену домаћем тржишту, која користи домаће сировине, потпуно непотребно коришћење слободне зоне, које може бити чак и ограничавајући фактор (нпр. због непотребних царинских процедура).
Слика бр. 1.: Комбинација слободне зоне и индустријског парка шематски приказана: 


 





Овако планиран и реализован индустријски парк и слободна зона, омогућавају веома флексибилан режим пословања. Корисници користе погодности у зависности од својих потреба, могу да изнајме постојећи простор за рад са домаћим тржиштем или да у делу индустријског парка намењеног домаћем тржишту изграде објекат без плаћања локалних пореза општини. Уколико је њихово пословање везано за увоз или извоз репроматеријала, производа и услуга, све то могу радити и у режиму који омогућава Закон о слободним зонама, тако да на овај начин локација добија додатну атрактивност за инвестирање.


Слободне зоне могу бити полуга привредног развоја, посебно у оним  градовима и општинама у којима је индустрија угашена. Могуће је од локација и објеката постојећих друштвених предузећа, која нису приватизована, са инфраструктурно опремљеним земљиштем и  изграђеним халама за производњу, организовати рад слободне зоне.


Без инфраструктурно опремљеног земљишта (локација) у понуди слободних зона, нећемо имати резултате какви се очекују и који су потребни у циљу јачања наше привреде и привлачења директних инвестиција и као последицу тога повећања упослености домаће радне снаге. Погодности које се сада нуде у смислу не плаћања царине и ПДВ могуће је остварити и путем поједностављених царинских поступка на било којој локацији, што делимично умањује предности рада у режиму слободне зоне. 


У складу са претходно наведеним, неопходно је посебном Уредбом или изменама и допунама Закона о слободним зонама и Закона о грађевинском земљишту дефинисати Управу за слободне зоне као носиоца улагања, вођења послова, као и газдовања државним земљиштем за потребе оснивања слободних зона.
2. Пореске и друге олакшице и стимулације

Поред постојећих подстицаја за обављање делатности у режиму слободне зоне морају се спровести промене у програмским садржајима и побољшати структура и квалитет инвестиционе климе, која у себи поред постојећих треба да садржи и следеће  подстицаје:

· Квалитетне локације, географски положај (дефинисати потенцијане локације за слободне зоне и радити на њиховом стављању у функцију);
· Са локалним самоуправама радити на увођењу ослобођења од локалних такси и пореза (пакет олакшица и пореских ослобађања локалних самоуправа);
· Ослобођење од плаћања ПДВ за потрошњу електричне енергије, воде, гаса, телефона, као и осталих комуналних услуга за производњу у режиму слободне зоне;
· У буџету Републике Србије планирати средства која би се преко Управе за слободне зоне пласирала за пројекте, израду студија, инфраструктурно опремање земљишта за потребе слободних зона;
· Једноставна царинска и пореска процедура у границама слободне зоне;
· Порез на добит корисници слободне зоне плаћају по стопи умањеној за 50% од прописане стопе;
· Порез на зараде радника – садашњу стопу пореза смањити за 50% за нова предузећа која раде у режиму слободне зоне;
· Финансирање из буџета (преко Управе за слободне зоне) до 50%  вредности трошкова изградње саобраћајне инфраструктуре, електроинсталација, водовода, канализације, гасовода и телекомуникационе мреже у подруцју режима слободне зоне. Право на оснивање слободне зоне имале би само општине које су спремне и имају средстава да финансирају других 50 % потребних средстава, тј. могу понудити инфраструктурно опремљено земљиште;
· Грађевинско земљиште у слободној зони треба да буде бесплатно, а једине трошкове чини накнада за опремање земљишта, при чему и код ове накнаде треба предвидети  стимулације;
· Порез на имовину за предузећа која раде у режиму слободне зоне смањити за 50%.

Поред ових додатних подстицаја, потребно је радити на побољшању већ постојећих:

· 
Једноставна царинска и пореска процедура;
· 
Инфраструктурно земљиште, локацијски квалитетно распоређено;
· 
Коришћење предности по основу потписаних споразума о слободној трговини са Руском Федерациојом, ЦЕФТА-ом, Турском и Белорусијом;
· 
Коришћење других економских подстицаја државе.

3.  Побољшања институционалних односа


Садашње стање по питању институционалне организованости слободних зона и поред тога што постоји Управа за слободне зоне, која је формирана крајем 2008. године, није на нивоу који може привући значајнији број директних инвестиција. Главни разлог за то је што Управа за слободне зоне не поседује потребне механизме којима може привући стране инвеститоре. Зато је за успешност овога концепта и нову политику развоја слободних зона нужно установити институционалну подршку на државном и локалном нивоу, која ће довести да стварања механизама који ће омогућити остварење постављених циљева. Поред законом одређених надлежности, потребно је дефинисати улоге осталих државних институција у јединственом Акционом плану намењеном успеху концепта слободних зона. Сви државни органи морају имати проактиван и позитиван приступ политици развоја слободних зона коју треба ускладити са државном развојном политиком.


Имајући у виду да Нaционaлнa стрaтегијa привредног рaзвојa Републике Србије од 2006. до 2012. године посматра концепт слободних зона као фактор који ће утицати на повећaње извозa и девизног приливa, отвaрaње нових рaдних местa, повећaње стрaних улaгaњa и трансфер нових технологијa и да је Акционим планом предвиђено подстицање формирања слободних зона у Републици Србији, Влада Републике Србије ће у наредном периоду пружити институционалну подршку посебно у стимулисању оснивања нових слободних зона у економски неразвијеним регионима, што би допринело смањењу незапослености и побољшању животног стандарда ових региона.


Институционална подршка
Министарства финансија развоју слободних зона очекује се кроз измене и допуне пореских закона којима би се предвиделе одређене пореске олакшице за кориснике слободних зона, као и кроз поједностављење царинске процедуре у слободним зонама, што би стимулативно деловало на стране инвеститоре.


 Институционална подршка развоју слободних зона очекује се и од Привредне коморе Србије, као и од Агенције за страна улагања и промоцију извоза (СИЕПА), посебно у делу промоције слободних зона и остваривање контаката привредних друштава за управљање слободном зоном са страним инвеститорима.


Посебно је значајна улога локалне самоуправе, која стимулативним мерама може значајно утицати на развој слободних зона. Сходно својим овлашћењима, локална самоуправа може да донесе одлуку о погодностима за изградњу објеката и инфраструктуре на подручју слободне зоне, а такође и да омогући обезбеђење грађевинских и употребних дозвола по убрзаном поступку, као и да елиминише сва друга административна одуговлачења.

Управи за слободне зоне  треба дати надлежност за развој слободних зона кроз утицај на избор локација и инфраструктурно опремање земљишта у сарадњи са локалним самоуправама, регионалним развојним агенцијама и СИЕПА. Потребно је урадити „мастер” план развоја слободних зона као инструмент активности на одређивању, стимулацији и развоју слободних зона у сарадњи са локалном самоуправом. 

Улога државе у процесу оснивања слободних зона је кључна, а посебно је неопходна државна помоћ код оних локалних самоуправа које нису способне да реализују оснивање слободне зоне, а истовремено и не располажу довољним финансијским средствима. Не сме се дозволити да формирање слободних зона зависи искључиво од могућности локалних субјеката. Управа за слободне зоне мора имати механизам да стимулише оснивање слободне зоне у појединим локалним срединама.  


Осим тога, Закон о слободним зонама потенцира и активно учешће органа локалне самоуправе, као могућег оснивача слободне зоне и такође, пружа могућност да локална самоуправа даје додатне подстицајне мере за пословање у оквиру слободне зоне. Предвиђено активно учешће органа локалне самоуправе било би омогућено кроз институционалну препоруку локалној самоуправи, код оснивања слободне зоне, за предвиђања посебних подстицајних мера. 


Поред Министарства финансија, Управе за слободне зоне и Управе царина као органа у саставу Министарства финансија, који се баве развојем слободних зона, потребно је да се и друге државне институције својим активностима укључе у развој слободних зона, посебно:
· Министарство економије и регионалног развоја;
· Министарство за инфраструктуру;
· Министарство животне средине и просторног планирања;
· Министарство трговине и услуга;
· Национална агенција за регионални развој;
· СИЕПА.

У ту схврху неопходно је донети потребну регулативу која ће дефинисати међусобне односе, права и обавезе.
4. Промоција слободних зона

Само постојање слободних зона више није довољан разлог да би потенцијални улагачи и корисници услуга слободних зона нашли економски интерес и лоцирали се у одређеном подручју. Конкурентска предност слободних зона се у данашње време губи, нарочито ако се и даље пасивно нуди само земљиште и основна инфраструктура уз минималани ниво услуга постојећим и потенцијалним корисницима.
Као што је наведено, у свету постоји преко 5 000 слободних зона у око 120 земаља и све оне нуде сличне услове пословања. Из тог разлога веома је значајно и питање промоције слободних зона које код нас тренутно није довољно развијено. За ову намену морају се предвидети средства у буџету, на буџетској позицији Управе за слободне зоне, која до сада нису била предвиђена за ову сврху. Мора се имати у виду да и СИЕПА ради сличан посао, промоцију целе територије Србије за инвестирање, али би такође требало да СИЕПА значајније ради на промоцији улагања у слободне зоне, пре свега зато што је кадровски и материјално оспособљена за овај посао као и зато што је већ створила широку мрежу контаката за потребе инвестиционог улагања.

Глобалну и најширу могућу промоцију улагања у слободне зоне радила би СИЕПА, док би Управа за слободне зоне као и саме слободне зоне уз координацију са СИЕПА радили на микро промоцији усмереној ка конкретној групи корисника или ка конкретном потенцијалном инвеститору.


Потребно је остварити и сарадњу Управе за слободне зоне са Привредном комором Србије ради реализације заједничких маркетиншких акција  коришћењем коморског система у земљи и иностарнству.


Свеобухватни програм маркетиншких активности треба да укључује промотивне догађаје, односе с јавношћу и извештаје о новим улагањима и новоотвореним радним местима, као и адекватне информативне материјале. Професионални програми продаје и маркетинга морају омогућити пуну информисаност и успоставити контакт с потенцијалним новим улагачима како би се реализовала нова greenfield улагања. 

VIII. ЕВРОПСКЕ ИНТЕГРАЦИЈЕ И СЛОБОДНЕ ЗОНЕ

У Европској унији је, иако алтернативне опције постоје (привремени извоз робе и складиштење, царинска складишта, производња под царинском контролом, итд), систем слободних зона сачуван. Слободне зоне у ЕУ омогућавају концентрацију и модернизацију технологије и директна улагања у разним подручјима. Индустријски и технолошки паркови и модерни концепт зона – инкубатор за развој малих и средњих предузећа као и логистички центри са обједињеним услугама у провозу роба, правци су у којима слободне зоне ЕУ налазе своје место. 


Највеће слободне зоне на територији ЕУ су слободна лука Хамбург, слободна зона Шенон у Ирској, зоне у Италији (Трст, Венеција), у Аустрији (Грац, Линц и у околини Беча), у Шпанији (Севиља) итд. Регулисање рада слободних зона у ЕУ је двостепено, што значи да првостепено свака држава чланица доноси решење о отварању слободне зоне о чему обавештава Европску комисију, која другостепено доноси позитивну или негативну одлуку. Пословање слободних зона на територији ЕУ контролише Европска комисија, али је приметно да поједине „јаке” државе Уније, које традиционално имају слободне зоне, нерадо прихватају заједничку законску регулативу. Пример за то је слободна лука Хамбург, којој је Немачка влада издејствовала да буде ослобођена обавезе издавања одобрења за пословање корисницима  по законској регулативи ЕУ. Сличне привилегије добиле су и друге слободне зоне, које су отворене у „великим” државама ЕУ.  


Доношењем Закона о слободним зонама („Сл. гласник РС” бр. 62/06) Србија је усагласила кључна питања у вези са захтевима из ЕУ. 


Међутим, често се код нас поставља питање да ли је концепт слободних зона ограничен до уласка Републике Србије у ЕУ. Одговор на ово питање зависи пре свега од нас самих и од наше спремности и способности да у преговоpима са ЕУ што повољније решимо питање статуса слободних зона. 

Веома значајно за однос према ЕУ је коришћење максималних пореских олакшица и директних државних субвенција. До пријема Републике Србије у ЕУ коришћење оваквих видова подстицаја може довести до успешног привлачења директних инвестиција, док би после уласка у ЕУ слободним зонама остале погодности какве имају остале слободне зоне у ЕУ (31 слободна зона је успешно пословала до последњег проширења ЕУ, док сада послује око 150 слободних зона),  тј. пословање без царина и ПДВ-а и коришћење регионалних подстицаја. Управо овај период, до припајања ЕУ, треба искористити за убрзани прилив директних инвестиција максималним државним субвенцијама. 


У процесу европских интеграција Републике Србије, слободне зоне морају преко Управе за слободне зоне,  да блиско сарађују са надлежним државним органима који се баве поступком приступања ЕУ (министарства и агенције). Подручје такве сарадње укључује законодавство, усаглашење правне регулативе, маркетинг и пропаганду. 

Концепт слободних зона  мора бити заступљен у преговорима у поступку приступања Републике Србије ЕУ. Посебан задатак Управе за слободне зоне је сарадња са слободним зонама ЕУ и удружењима слободних зона ЕУ, у смислу анализа подстицаја који су у ЕУ дозвољени, у смислу припрема законске регулативе за стварање најповољнијег пословног амбијента. Досадашње анализе рада слободних зона у појединим земљама ЕУ показују веома различиту праксу.


Слободне зоне треба да теже успостављању међународних веза са удружењима слободних зона у ЕУ и свету, ради размене искустава и испитивања могућности остваривања корисних пословних контакта у име својих корисника. 

IX.   ЗАКЉУЧАК

Коришћењем концепта производних слободних зона могуће је значајно утицати на повећање прилива директних страних инвестиција, нових технологија и упосленост радне снаге.

Основни принципи који ће омогућити успешан развој слободних зона Републике Србије:

1. Развијати слободне зоне намењене производњи, као инструмент за привлачење директних страних инвестиција, нових технологија и повећање упослености;
2. Комбиновати концепт слободних зона намењених увозно-извозним производним активностима са концептом инфраструктурно опремљених локација, намењених пословању са домаћим тржиштем – индустријских паркова, стварајући могућност за развој производних програма и услуга намењених како извозу тако и домаћем тржишту;
3. Обезбедити специјалне погодности за пословање корисника слободних зона на локалном, регионалном и државном нивоу:

· финансијске - директно обезбеђене од државе, као што су подстицајни кредити или инвестициона ослобађања,
· фискалне - ослобођење од свих пореских оптерећења за директне стране инвестиције, увозних царина, пореза на капиталну добит итд; додатне пореске олакшице, према Закључцима Владе Републике Србије 05 број 02-2792/2007 и 05 Број 02-2097/2008, којима су прихваћени годишњи Извештаји о пословању Слободних зона у Републици Србији за 2006. и 2007. годину и којима је задужено Министарство финансија да се у циљу побољшања рада слободних зона, приликом предлагања измена закона из области пореског система предвиде пореске олакшице за кориснике слободних зона; умањење постојећих стопа пореза на добит, пореза на имовину и пореза на доходак грађана за кориснике слободних зона и привредног друштва за управљање слободном зоном,
· индиректне - понуда земљишта и инфраструктуре по ценама повољнијим од тржишних;
4. Предвидети мере за превазилажење бирократских процедура у пословању корисника слободних зона;
5. Увођење ефикасних царинских процедура. 


У том смислу потребно је предузети активности на спровођењу следећих мера:

1. Развијати  капацитете Управе за слободне зоне;
2. Побољшање рада и смањење бирократских процедура у пословању слободних зона (измене или допуне законске регулативе, правилника, прописа и мишљења):

2.1 Допунити Правилник о начину и поступку остваривања пореских ослобађања код ПДВ (Сл. гл. 124/2004, 140/2004, 27/2005, 54/2005, 68/2005, 58/2006, 112/2006 и 63/2007):

-
списком услуга непосредно везаних за унос добара у слободну зону, ради правилне примене Закона о ПДВ,
-
остварити везу пореског поступка са робом са царинским поступком са робом (када се роба царини тада и наступа пореска обавеза тј. када нема царине нема ни директних пореза);
2.2 Пореским прописима јасно детерминисати да су предмет опорезивања ПДВ испорука добара и пружање услуга које порески обвезник изврши у Републици Србији уз накнаду, као и увоз добара у Републику Србију, а под територијом Републике Србије не сматрати слободне зоне (у царинском смислу и смислу индиректних пореза), утврђене посебним законом, од ког изузећа једино основано узети у обзир крајњу потрошњу у слободним зонама;

2.3 У царинским прописима упростити административну процедуру;

2.4 Изменити Решење о одређивању царинарница и царинских испостава за царињење одређених врста робе, тако да се омогући царињење одређених врста роба и у слободним зонама тамо где је то могуће; 

2.5 Изменом Царинског закона дефинисати простор слободних зона као простор где се не плаћају царинске дажбине;

2.6 Јасно дефинисати одредбе које се односе на контролу пословања корисника предвиђене Законом о слободним зонама;

2.7 Дефинисати препоруке органима локалне самоуправе у смислу давања подстицајних мера за развој слободних зона и индустријских паркова (ослобођење од плаћања свих општинских накнада приликом изградње и експлоатације објеката у слободној зони);
3. Усвојити законску регулативу о индустријским парковима која ће бити усклађена са применом концепта слободних зона, чиме би се створио правни оквир за постојање јасног концепта за привлачење директних страних инвестиција;
4. Обезбедити институционалну сарадњу на развоју слободних зона и индустријских паркова.

Х.   АКЦИОНИ ПЛАН


Мере и активности, са роковима, задацима и органима и организацијама надлежним за спровођење ове стратегије садржане су у Акционом плану.

Акциони план одштампан је уз ову стратегију и чини њен саставни део. 
XI.   ЗАВРШНИ ДЕО


Ову стратегију објавити у „Службеном гласнику Републике Србије”.

	Број:

У Београду,      2007. године

